هولاگوخان (Hulagu Khan) (1217 - 8 فبراير 1265) اول ايلخانات فارس و قائد مغولى، حكم من سنة 1256 لسنة 1265. ابن تولوى و حفيد چنكيزخان. مراته "توقوز خاتون" (دوقوز خاتون) كانت مسيحيه نسطوريه. هاجم قلعة آلموت بتاعة الحشاشين و قضى عليهم (1256)، فتح بغداد و أعدم الخليفه العباسى المستعصم بالله (1258)، و زحف على الشام و استولى عليها (1260)، بعت جواب تهديد لـ مصر بيطلب منها الاستسلام. قطز سلطان مصر المملوكى أعدم رسله و خرج بالجيش المصرى و هزم جيش مغولى بيقوده "كيتو بوقا" (كتبغا) فى معركة عين جالوت و طرد المغول من الشام. اتعرف هولاكو باسم "هلاون" فى الادب الشعبى المصرى زى سيرة الظاهر بيبرس و فى بعض كتب التاريخ. هولاگوخان كان الابن الرابع لـ تولوى خان (الابن الرابع ل چنكيزخان) و امه كانت "سيور قوقيتى بيكى" بنت "جا مكمبو" اخو "أونك خان" ملك كرايت. هولاگوخان كان متجوز من ستات كتيره و عنده اعداد من المحظيات. مراته الرئيسيه كانت "دوقوز خاتون" من قبيلة "كرايت" و كانت بنت "ايقو بن اونك خان".